Hiljem autasustati lipnik Ramulit Georgi mõõgaga. VP 29.08.1916: Lahingus 04.-07.09.1915 Smorgoni küla juures ründas oma rooduga vaenlast ning lõi selle välja mitmest tugipunktist. 7. septembril tuli käsk lüüa vaenlane välja Smorgoni küla juures asunud kaevikutest. Julgelt viis Ramul oma roodu avatud maastikul rünnakule. Jõudes 400 m kaugusele vaenlase eesliini kaevikutest, tõusis Ramul ühena esimestest rünnakule, tõmmates endaga kaasa sõdurid ning lõi vaenlase välja tema positsioonidelt. Rünnaku käigus võeti kuus meest vangi ja saadi sõjasaagiks üks kuulipilduja.